Aansoek om borgtog later | Netwerk24
Aansoek om borgtog later
Deur Brümilda Swartbooi 30 November 2018 09:09
Peter Pietersen (46), wat aangekla word van die moord op sy lewensmaat, Annelise Fiks (43), het die aand waarop sy vermoor is vir vriende van Fiks gesê hy gaan haar doodmaak.
Só het die ondersoekbeampte verlede Donderdag in Pietersen se borgtogaansoek in die getuiebank in die Worcester-distrikshof aangevoer.
Luidens die ondersoekbeampte se getuienis het Pietersen vir Fiks op 3 November by vriende se huis op Stilwater-plaas gaan haal.
Hy het haar gedwing om saam met hom huis toe te gaan. Fiks het by dié vriende van haar se huis gaan skuil, want Pietersen het haar glo vroeër die aand aangerand.
Haar naakte lyk met verskeie kneuswonde is Dinsdag 6 November in 'n vrugteboord gevind.
Volgens die ondersoekbeampte is 'n stukkende, groen alkoholbottel op die toneel gevind. Die ondersoekbeampte het getuig dat Fiks met die bottel oor die kop geslaan is.
Daarna het haar aanvaller haar na 'n brug gesleep en haar teen die kop en bors geskop. Hy (Pietersen) het haar liggaam toe gaan stort.
Die gemeenskap het agterdogtig geraak toe Fiks Maandag 5 November nie by die werk opdaag nie en het Dinsdag die plaaseienaar in kennis gestel sy word vermis.
Fiks het ook as 'n plaaswerker op Botha's Farm gewerk.
Volgens die ondersoekbeampte was die gemeenskap geskok dat die grusame moord in hul midde plaasgevind het.
Pietersen se prokureur, Perlin Constance, het in die aansoek om borgtog aangevoer dat sy lewe nie in gevaar is nie, en dat hy 'n minderjarige kind het wat finansieel van hom afhanklik is. Sy voer ook aan dat Pietersen nie 'n bedreiging vir enigiemand is nie.
Pietersen het Dinsdag 27 November weer in die hof verskyn om die uitspraak van sy borgtogaansoek aan te hoor.
Landdros Antoinette Pearcey-Botha het die aansoek tot 6 Desember uitgestel sodat die ondersoekbeampte die beskuldigde se alternatiewe adres kan bevestig. Pietersen word aangehou.